  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Росси азьмуртлэн Владимир Путинлэн косэтэзъя (указ) Удмуртиысь эм ужасьёсты тазалыкез утён удысын кема дыр ӵоже ӟеч ужамзы понна Лука Крымскийлэн медаленыз пусйизы. Кун данъетъёсты Россилэн выль улосвылъёсаз ветлэм но пиналъёслы эмъюрттэт сётэм эмчислы но эмсузэръёслы элькунлэн тӧроез Александр Бречалов сётӥз. Со сярысь улосвыл тӧролэн но кивалтэтлэн пресс-службазы ивортӥз. « Тӥ нырысетӥосыз пӧлын ӧтёнлы вазиськиды, мынӥды но 5 сюрслэсь трос пиналъёсты эскериды, ваньмызлы вазиськемъёслы юрттӥды. Эмчиосты кӧня ке ар ӵоже нырысьсэ адӟем муртъёс али но тӥледыз ӟеч кылъёсын тодазы ваё » Александр Бречалов, Удмуртилэн тӧроез Ижысь 6 номеро кар эмъяськоннилэн нылпи поликлиникаысьтыз ёзэтлэн кивалтӥсез Марианна Тимофеева кылем арын мозмытэм Запорожье улосвылэ но Донецк Калык Элькунэ ветлӥз. Отын Выль арозь ужаз, каникулъёс бере выльысь мынӥз. «Бен, капчи ӧй вал, ми ож мынон интылы туж матын ужамы. Вань эмчиос но эмсузэръёс огкылысь ужазы, со зэмос командаен ужан вал. Ми нырысь ик эм эскеронъёс ортчытъям но пиналъёсты эмъям. 75 процент палаезлэсь пиналъёслэсь эсэпъёслы тупамтэосты шараямы, пиналъёсты эмъяськыны ыстылӥмы » Марианна Тимофеева, Ижысь 6 номеро кар эмъяськоннилэн нылпи поликлиникаысьтыз ёзэтлэн кивалтӥсез Данъетъёсты тямыс адями басьтӥз. Марианна Тимофеева сяна, Элькун нылпи эмъяськонниысь эмсузэръёс Татьяна Бекташева, Людмила Харченко, эмчиос Надежда Горбунова, Рамиль Марданов, 1 номеро кар нылпи эмъяськонниысь эмчи Елена Исламова, 6 номеро кар эмъяськонниысь эмсузэр Галина Горбунова, эм психолог Светлана Коробейникова. ВАТСАН Лука Крымскийлэн медалез – кун данъет, юнматэмын Россилэн азьмуртэныз 2020-тӥ арын. Сое тазалыкез утён удысын ӟеч ужам понна сёто. Данъет дано хирурглэсь, Симферопольысь но Крымысь архиепископлэсь Лукалэсь (Валентин Феликсович Войно-Ясенецкийлэсь) нимзэ нуллэ. Тодэ вайытом, 2023-тӥ арын «Земский доктор» но «Земский фельдшер» программаосъя элькунысь эмъяськонниосы 30-лэсь трос эм ужасьёс вуизы.  Тегъёс: данъетъёс эмчиос эмсузэр Удмуртия  